
Terbaru dari Komik-M! 




Sudah berada di pasaran! 
Dapatkan segera! 



Etos Editor 



Eurekawalal 

Sememangnya semua perkara tidak bergerak dengan sendiri. Partikel- 
partikel saling bergetar dan bertindak balas, membentuk pelbagai 
kemungkinan akibat fizikal dan metafizikal. Membentuk hidup bila 
disatukan, bertindakbalas dan sebati. Hidup tercerna daripada kaos 
ketidak menentu. Ketidak menentu membentuk idea. Hukum 
dinamisme. Hukum bukan hukum jika tidak ada pemacu dan anu yang 
dipacu. Zine ini pun tidak akan berlaku jika orang-orang yang 
bertanggungjawab akannya tidak memacu: meluah dan membuat sesuatu. 
Kita cuba membuat sesuatu. 

Sesungguhnya zine ini bukan zine yang menampilkan fiksyen sains per se, 
oleh sebab dunia genre ini pernah didefinisi, ditelagah dan dianalisa secara 
panjang, lama dan luas, Lewis Caroll boleh saja menjadi perintis 
cyberpunk atau David Brin boleh saja mencangkul kembali roman epik 
purba. Dunia sains memang berhukum dan memerlukan penelitian 
deduktif untuk membuktikan fenomena dan apa yang membuat dunia ini 
berdetik. Tetapi pemikiran manusia luas tanpa hukum yang deduktif, 
mantik yang mencantumkan aksiom-aksiom yang lebih purba dari bumi, 
yang membuat kita boleh terbang tanpa graviti. Dengan semangat ini 
kami mulakan zine ini, buat kami, buat kalian, buat masa depan. Ini satu 
permulaan. 



Fadli al-AHti 



fZencana Sai-Fai 



Semuanya Dalam Nova 

Oleh FADLI AL-AKtTI 

Nova dalam cerita fiksyen sains (dan kadang-kala juga fantasi, walaupun 
fantasi lebih luas ruang pengolahan plot, fungsi dan logik "dunia"nya) 
adalah "titik tema" atau "pusat tema" dalam sai fid. 

Bayangkan "novum" (yang secara literalnya diertikan sebagai "baharu") 
adalah kuning telur dalam cereka yang kalian masak. Ia adalah pusat 
rujukan buat setiap pengembangan plot, logik dunia (bumi, angkasa lepas, 
kapal angkasa, planet makhluk asing, barzakh, dunia siber, alam dalam 
kepintaran buatan sebuah robot), penstrukturan dinamisme idea asing 
(serta McGuffin) yang berkait 
serta sumbangan interaksi primer 
terhadap watak dalam cerita yang 
membuat watak itu 

mengemukakan perspektif 
humanisme terhadap "sense of 
wonder" yang dicipta oleh 
"novum" itu. 

Ambil contoh Frankenstein oleh 
Mary Shelly (diiktiraf secara rasmi 
sebagai antara novel fiksyen sains 
pertama dunia). "Novum" atau 
tema yang dipermainkan di sini 
ialah penganimasi semula (re- 
animation) jasad yang tidak 




bernyawa, di mana Shelly mengambil pengisian teksual Johann Wolfgang 
von Goethe dalam Faust di mana protagonis dalam karya romantis agung 
ini menjalani perjuangan menjajah alam bukan fizikal (the unknown) 
dengan memperjudikan manusiawinya. Buat Goethe, hero pejuang 
ideahsme romantisnya berjaya mencapai harapannya. Buat Shelly, mencari 
sesuatu dari alam lain yang tidak kita fahami membawa porak-peranda. 

Dr. Frankenstein yang mengurung diri 
untuk memahami kematian dan 
"melawan" fenomena semula jadinya 
(dengan penciptaan makhluk hidup 
daripada mayat mati) telah 
menyebabkan kehilangan keluarganya, 
isterinya serta rohnya (bukan seperti 
Faust yang menemui rohnya kembali 
walaupun telah bersumpah dengan 
Iblis). Penganimasi semula ini 
merupakan idea utama, membawa 
sekujur mayat untuk hidup semula dengan kompleksiti dan pemahaman 
teori sains zaman itu. Kesemua logis terhadap era itu, hal-hal ngeri dan 
humanisme terhadap "makhluk" yang dicipta dan jiwa Dr. Frankenstein 
yang dimamah sedikit demi sedikit setiap hari kerana perjuangannya, 
kesemuanya terikat dengan keinginan "bilazim" terhadap hukum alam itu. 

Maka itu apabila kalian menulis sebuah fiksyen sains, soal diri sendiri: 
Apakah persoalan yang anda mahu sampaikan, dan mengapa? "Novum" 
ini adalah titik idea yang dikembangkan, berkait-kait dan menyatukan 
keseluruhan teksual dan simbolisme yang kalian sampaikan dalam 
sesebuah cerita. Kadang-kadang, "novum" boleh membentuk lebih 
daripada dua, tetapi hal itu jarang-jarang berlaku dalam penulisan sai fai 
biasa. 



Tema bedienaan makhluk 
asing merupakan "novum" 
yang biasa dipilih oleh 
seo rang penults tern paean, 
kledua tema kapal angkasa. 
Nasib balk, pad a era akhir 
90-an dan aw a! abad ke-21 
ini, "novum -novum " segar 
inula terbenuik. 



Tema berkenaan makhluk asing merupakan "novum" yang biasa dipilih 
oleh seorang penulis tempatan. Kedua, tema kapal angkasa. Nasib baik, 
pada era akhir 90-an dan awal abad ke-21 ini, "novum-novum" segar 
mula terbentuk. Ini adalah segelintir daripadanya: 



Nizam Zakaria: Awang Vampiro 
(2008) bukan hartya menceritakan 
sebuah dongeng vampir dalam latar 
dunia Melayu tetapi tema mesin 
masa dan sejarah alternatif 
{alternate history), dua "nova" yang 
jarang-jarang pembaca Malaysia 
temui dalam sebuah novel seram. 
Ya, sebenarnya seram/ fantasi dalam 
novel ini adalah kulit, kerana roh 
dan isinya berjiwa sai fai. 

Rahmat Haroun Hashim: 

Man uklon (1991) merupakan 
sebuah novel sai fai yang besar jika 
dilihat dalam ketelidannya terhadap 
per) uangan/ pertelingkahan dalam 
Islam serta nasionalisme dari segi 
ketenteraan. Pun begitu, "novum" 

yang lebih menarik terletak pada hal teknologi genetik dan kepintaran 
buatan yang diutarakan, sememangnya relevannya melangkau jauh 
daripada mana-mana novel fiksyen sains pada zaman itu walaupun 
sekarang. 



Ahmad Zaki Abu Bakar: Wira Pesona Avatari (2000) mengutarakan tema 
dunia siber dan realiti maya, sepertimana yang dibawa oleh William 



Gibson, walaupun skop pembaca Ahmad Zaki adalah kanak-kanak dan 
remaja, novel ini masih diperlukan dalam mengutarakan budaya siber 
yang mengubah bagaimana manusia melihat dan menjalankan kerja di 
dunia ini, walaupun ianya hanya sebuah permainan. 

Nazel Hashim Mohamad: Tekad (1990) dan Nekad (2005) adalah novel 
sai fai pertama Malaysia yang mengutarakan tema "pascaapokalips" dalam 
latar suasana dan budaya tempatan. Kependngan ini terletak dalam 
persoalan kehakisan lalu kemudian keterasingan nilai agama, budaya dan 
modenisasi yang kita kenal telah meninggalkan sekumpulan manusia yang 
hidup di dalam belantara. Nazel mencipta manusia-manusia yang 
membina hidup baru dengan persekitaran baru. Isu-isu "kepupusan 
sejarah/budaya" yang dikemukakan masih segar dan menyentak sampai 
sekarang. 

Fkdaus ArifF: Sayap Adinila (2008) memaparkan dunia Malaysia ini 
masih boleh dipinjam pakai untuk mencipta dunia- dunia pelbagai, satu 
tema yang biasa digunakan oleh penulis fiksyen sains/fantasi barat tapi 
sangat jarang digunakan di Malaysia (kecuali genre fantasi). Tema ini 
dipanggil sebagai dunia alternatif (alternate world), dan Firdaus 
memperkenalkan kita dengan Dunia Kristal, segala teknologi, budaya, 
sejarah, nilai hidup berkait dengan "batu kristal". Firdaus bukan sahaja 
berjaya membawa sebuah dunia tersendiri tetapi mempunyai falsafah dan 
nilai budaya yang hidup tetapi tidak pernah "asing" buat kita. 



Cerpen Sai-Fai 



Wira Kota Siantan (bahagian 1 daripada 2) 

Oleh ZULKIFH KHAIR 

PASTI, memang pasti. Besok kota ini akan dikepung atau diserang. Itulah 
yang aku dengar daripada perbualan orang-ramai lalu disahkan oleh 
Datuk Kota Siantan. Khabarnya maklumat itu hasil daripada perisikan 
pihak tentera. Pihak musuh dikatakan mahu menyerang secara mengejut, 
barangkali seperti yang digagaskan dalam kitab strategi klasik karya Sun 
Tzu. Siantan ternyata tidak seperti bunga siantan yang selama ini hampir 
tidak dipedulikan, tapi kini entah mengapa pula siantan mahu dirobek 
dan dihiris tanpa sebarang sebab yang munasabah! 

Tiba-tiba siren berbunyi. Bingit sekali. 

"Ya, Allah. Cepatnya!" Sarjan Hasan mengangkat muka, lalu memandang 
ke arah langit yang masih belum gelap. Sedang wajahnya yang bujur serius 
itu masih belum gelap dan aku masih dapat lihat dengan jelas. Begitu juga 
dengan senapang MP5A7 yang amat jitu untuk jarak kurang daripada 200 
meter yang disandang di bahunya. Telefon bimbit dijarakkan dari telinga. 
"Semua bersedia! Jangan sekali-kaU leka! Bertindak mengikut arahan!" 

"Saya mahu tolong," rayuku. Sejurus selepas memandang wajahnya, aku 
kembali memandang senapang yang boleh memuntahkan sebanyak 100 
butir peluru seminit. 

"Kau baru 1 5 tahun. Duduk diam-diam di sini. Bahaya." 

Aku faham. Sarjan Hasan masih tegas dengan keputusannya. Namun itu 



lebih baik berbanding seorang lelaki berbaju celoreng lusuh yang berada di 
Kubu Berani yang sering mencemik dan memandang sinis ke arah aku. 
Aku langsung mengikut arahan Sarjan Hasan, duduk di muka terowong 
bawah tanah di Kubu Perkasa. 

"Warga Siantan sekalian. Ingat, 
kalian tidak boleh berdiam diri 
dan berpeluk tubuh. Siapa lagi 
yang hendak diharapkan dalam 
mempertahankan kota ini? Siapa? 
Kalau tidak tuan-tuan dan puan- 
puan sekalian?" Datuk Kota 
Siantan memulakan ucapan 
dengan penuh yakin lagi retorik. 
"Nah, sekarang buktikan. 
Kotakan apa yang dikata. Kalau sebelum ini sebahagian daripada anda 
sering mencemuh kegagalan nenek moyang dalam pertahankan kota, 
sekarang giliran anda yang terpaksa menghadapi cabaran yang tidak 
diundang ini, sebagai generasi terbaik sebagaimana yang kalian dakwa." 

Aku perhatikan reaksi ibu yang sedikit gelisah. Barangkah ibu tidak senang 
dengan kata-kata sindiran tersebut. 

"Kita mesti berganding bahu mempertahankan kota ini tanpa mengira 
perbezaan umur dan warna kulit. Kota Siantan adalah kota saya, kota 
tuan-tuan dan puan-puan semua. Kota Siantan adalah kota warisan zaman 
berzaman. Inilah kota yang menjadi simbol peradaban kita...." Kata-kata 
Datuk Kota Siantan disambut dengan laungan semangat dalam kalangan 
sebahagian anak-anak muda yang hadir. 

Trap, tap, tap, tap... Tiba-tiba kedengaran bunyi aneh. 




"Tuan, semuanya kelongsong peluru yang tidak meletup!" 



Suara itu agak sayup. Datang dari atas sementara aku bersama PDA 
peninggalan ayah berada bagai terperosok di dasar kubu. Aku mendengar 
dengan teliti. Aku syak, kubu tidak dihujani dengan tembakan sebaliknya 
dihujani dengan sejumlah kelongsong peluru kosong, sebagaimana 
keadaan yang pernah digambarkan dalam sebuah novel karya Max Yard, 
Conventional. 

"Ini tentu helah. Pakai topeng pernafasan sekarang. Beritahu yang lain." 
Sarjan Hasan memberi arahan. 

"Baik tuan!" 



Aku sedikit cemas. Kelam 
kabut aku mencari topeng dari 
almari berhampiran (ada label 
di situ). Takut memang takut, 
tapi inilah perkara yang mesti 
aku harungi selepas bertindak 
nekad menyusup masuk ke 
dalam jip tentera untuk 
bersama-sama platun yang ditugaskan mengawal sempadan selatan 
Siantan. Tekadku, mahu bersama-sama pasukan militari pertahankan kota 
Siantan. Bukankah ini juga dikehendaki oleh Allah? 




■■■ 



: Asap, asap!" 



'Gas beracun." 



Sah. Memang sah. Inilah strategi yang digunakan dalam novel 



Conventional dan kemudiannya difilemkan dengan judul My Land, My 
World. Bukan gas beracun sebenarnya, tetapi sekadar gas pemedih mata 
sebagai suatu gimik dan perang psikologi. Seingat aku, pasukan di Kubu 
Perkasa paling awal melepaskan tembakan menerusi senapang berat 
automatik HMG 09. Lalu diikuti oleh pelancaran anti kereta kebal. 

Selang seminit, ada bedilan kuat di beberapa tempat. Bertalu-talu. Pihak 
Siantan dan pihak Exora berbalas tembakan, berlangsung sehingga tujuh 
hari tujuh malam; makan tak kenyang, tidur tak lena dan langsung tiada 
masa untuk mandi kecuali mengambil wuduk untuk solat. 

Rupa-rupanya memang telah ditakdirkan Allah untuk aku memegang 
senjata. Aku gantikan tempat lelaki berbaju celoreng lusuh yang berada di 
Kubu Berani setelah diizinkan oleh Sarjan Hasan. Dia terkorban. 
Kepalanya ditembusi peluru betul-betul di sisi kening kanan. Pada kedka 
itu, HMG 09 terlalu panas untuk dipegang. Terpaksa aku guna sarung 
tangan penebat. Kemudian apa lagi, sambil berlindung di bahk dmbunan 
benteng pasir aku muntahkan peluru ke arah musuh yang semakin 
menghampiri garisan sempadan kota Siantan. 

Tiba-tiba dada tembakan daripada pihak musuh. Sarjan Hasan paling 
awal yang mengesan akan hal itu. Aku sendiri dapat saksikan 
pengunduran tentera jalan kaki dan kereta kebal pihak musuh. Entah apa 
lagi helah mereka selepas ini. 



Bersambung.. 



Cerpen Sai-Fai 



Zarah Ilusi (bahagian 1 daripada 5) 

Oleh SITI NOR SANTI BT MOHD SAFAWI 

PENERBANGAN telah melewati di atas Lautan Atlantik. Biru. Dari jauh 
pantulan cahaya yang amat menyilaukan mencuri masuk ke ruang 
hadapan melalui kaca komposit delima. Amat memedihkan mata. Bukaan 
kelopak mata kuyu Sir Fedler Harami disempitkan. Bertambah kuyu. 
Terserlah wajah kacukan Jepun-Perancis yang sudah melewati usia empat 
puluhan itu. Beberapa garisan jalur melintang seakan-akan bercantum 
namun tidak selari. Dahinya berkerut. Segera sebentuk kaca mata hitam 
ilusi koordinat yang sedia terpasang bersama fon kepala dijatuhkan 
menghijab kesilauan yang membolos garang. 

"Kita hampir tiba ke titik koordinat sifar! Kelajuan akan ditambah 
melawan daya gravid! Hanya beberapa detik daripada kiraan tujuh minit." 
Sir Fedler Harami sebagai juruterbang bertauliah melaporkan kedudukan 
mereka. Suatu pengalaman baru bakal ditempa. Sangat berharga. Tidak 
ada dijual di mana-mana. 

Tujuh orang semuanya termasuk seorang juruterbang yang hebat di mata 
jutaan warga Kota Wexire. Kedudukan kerusi anak kapal masing-masing 
amat sistematik, seiring dengan jenis tanggungjawab yang dijunjung berat. 
Mereka semua berada pada kedudukan seperti dalam kapal angkasa yang 
bulat. Masing-masing membelakangi yang lain dan mereka boleh 
mengubah kedudukan dengan hanya menekan butang sama ada ke arah 
utara, selatan, timur mahupun barat mengikut kesesuaian kecuali 
juruterbang dan kapten misi. Ruang itu diberi nama makmal kawalan 
misi. Terletak pada kedudukan di tengah-tengah badan jet Gagak Hitam 



SBl (Segitiga Bermuda 1). Terpisah daripada tempat khas Sir Fedler 
Harami. Ruang khas Dr. Borhan Arshad sebagai kapten misi pula berada 
pada kedudukan di antara kabin juruterbang dan makmal kawalan misi. 
Bererti Dr. Borhan Arshad boleh menyaksikan ke dua-duanya sekali 
bertugas. 

"Mulakan sistem peralihan bentuk kapal selam!" Arahan daripada Dr. 
Borhan Arshad sebagai kapten misi mengganggu perasaan lima anak kapal 
yang lain tak terkecuali Sir Hendra Sahak. Masing-masing diserang rasa 
gugup. Hemoglobin menular laju menusuk ruang dituju. Rasa tidak 
tenteram menerkam. 

"Arahan diterima. Madamat jelas mmmmsmmmmmmmmmtmmmas» 
tidak mengelirukan. Faham. 
Bertindak mengikut arahan Tuan 
Kapten!" Sir Hendra Sahak 
segera menyahut dengan ayat 
klise bagi Gagak Hitam dan 
suaranya dialirkan secara 
langsung melalui mikrofon yang 
pastinya akan tersebar kepada semua anggota yang lain. Sistem struktur jet 
akan bertukar bentuk kepada struktur kapal selam hanya dalam kiraan 
lima belas saat. Gegaran kuat dapat dirasai oleh anak- anak kapal. Masing- 
masing tidak stabil walaupun duduk pada kerusi yang telah dipasang alat 
tali pinggang keledar yang kemas. Hampir loya. 

"Bongkokkan badan! Kiraan 65 darjah!" Dr. Borhan Arshad memberi 
arahan kepada anak kapalnya. Ia bertujuan mengurangkan daya graviti 
untuk kestabilan badan yang maksima. Kelihatan jelas pergerakan 
peralihan struktur dengan kuasa teknologi yang tinggi yang pantas pada 
skrin di tempat duduk masing-masing. Menakjubkan. Hanya bahagian 




bentuk dalam yang tidak berubah. Dari luar jet Gagak Hi tarn SB1 sudah 
bertukar wajah kapal selam namun masih boleh terbang sebelum 
mencecah ke titik koordinat sifar untuk menjunam ke dasar laut. 

"Lengkap! Peralihan struktur kapal selam sempurna. Perlukan arahan 
seterusnya." Sir Hendra Sahak melaporkan kejayaan tugasnya. Senyuman 
kepuasan dan anggukan kemegahan sengaja dicipta. Berlagak. 

"Tahniah Sir Hendra! Sampaikan maklumat ke pangkalan data Gagak 
Hitam! Dr. John David mainkan peranan!" Arahan seterusnya menyusul 
dengan nada yang pantas dan tegas. 

Giliran Dr. John David sebagai 
pakar juruteknik sistem tiba. 
"Arahan diterima. Madamat jelas 
tidak mengelirukan. Faham. 
Bertindak mengikut arahan 
Tuan Kapten!" Segera jemarinya 
menekan skrin sesentuh di 
depannya yang bersudut 40 
darjah untuk menghantar 
laporan maklumat kejayaan peralihan struktur. 

"Fasa pertama peralihan struktur kapal selam berjaya. Kami menghampiri 
koordinat sifar. Anggota misi dalam keadaan selamat." Satu catatan ringkas 
tertera. Arahan Hantar pada skrin itu segera disentuh jari telunjuk 
kanannya. Perkataan seterusnya tampil. "Dokumen diproses." Beberapa 
detik dinanti. Tiada maklum balas daripada sistem. 

Dr. John David sempat menelan air liurnya. Terasa payah untuk menelan 
bagai ada sesuatu yang menghalang. Lampu merah tiba-tiba menyala- 




nyala pada papan sistem. Skrin sesentuh memberontak. Ada sesuatu yang 
tak kena. Perkataan yang amat menggerunkan menjelma "Penghantaran 
dokumen gagal!" Matanya membutang. Bulat. Mulutnya terlopong. 
Hodoh. 

Dr. Borhan Arshad masih menanri laporan penghantaran maklumat Dr. 
John David. Curiga bertakhta. 

"Dr. John David. Laporkan dengan segera!" Bergema arahan itu ke 
seluruh deria pendengaran anggota misi. Bagaikan mad kutu, Dr. John 
David masih membisu. 

"Kita memasuki tidk koordinat sifar, sistem kompas tak berfungsi, 
kawalan hum hara dan...." Suara Sir Fedler Harami yang cemas pula 
mencelah dba-riba namun lenyap begitu sahaja. Kesilauan yang 
melampau. Kapal selam itu berpusing laju pada putaran orbit tak 
menentu. Bagaikan diterajang putaran angin puting beliung. Ganas. 
Akhirnya lenyap daripada zahir pandangan kasar. Sekelip kerdipan mata. 
Maya. Ghaib begitu sahaja. Tak guna! 



Bersambung.. 



Cerpen Sai-Fai 



MANDA 

Oleh MAT JAN 
MONGOLIA, 3007 MASEHI 

Hari itu Pesta Nadam. Orang ramai berkumpul di tengah padang rumput 
berlatarkan gunung-ganang yang indah. Mereka berlumba kuda, 
memanah dan bergusti. 

Gansukh yang siap memakai shudag, mula menyarung jodag dan gutal. 
Dia sudah bersedia untuk bertarung dengan Tomorbatar dalam 
pertandingan akhir gusti kalah mad itu. 

Di tepi gelanggang kelihatan Narantuya, kekasih Gansukh. Perlawanan 
akan bermula bila-bila masa. Gansukh dan Tomorbatar bertentang mata. 

Tiba-tiba bumi terasa bergegar. Runtuhan batu jatuh dari gunung-ganang. 
Keluar besi seakan-akan mata gerudi dari bawah tanah, di celah-celah 
pertembungan Gansukh dan Tomorbatar. Mereka berdua berundur 
setapak demi setapak. Padang merekah. Rekahannya semakin lama 
semakin luas. Orang ramai bertempiaran lari menyelamatkan diri. 
Masing-masing menjerit ketakutan. Mata gerudi berbentuk kon semakin 
lama semakin membesar keluar dari perut bumi. Sebuah kenderaan 
seakan-akan kereta kebal, tetapi dua kali ganda lebih besar, dengan mata 
gerudi gergasi berbentuk kon, keluar dari bawah tanah. 



Gegaran terhenti. Tiada lagi runtuhan batu jatuh dari gunung-ganang. 
Tiada lagi rekahan di atas padang. Suasana senyap sunyi. Semua mata 
tertumpu pada kenderaan aneh di tengah padang. 

Gansukh dan Tomorbatar memberanikan diri menghampiri kenderaan 
itu. Tiba-tiba pintu di puncak kenderaan itu terbuka. Keluar seorang demi 
seorang makhluk aneh dari kenderaan itu. Mereka berdiri berhampiran 
kenderaan tadi. Fizikal mereka seakan-akan manusia, tetapi saiz mereka 
dua kali ganda lebih besar. Badan mereka berbulu, bertompok-tompok 
hitam dan putih. Mereka masing-masing memegang objek panjang 
berbentuk silinder. 

"Apakah ini yang diramalkan dalam kitab-kitab suci? Keluarnya kaum dari 
bawah tanah?" bisik hati Narantuya, "Yakjuj dan Makjuj dalam kitab 
Islam, Gog dan Magog dalam kitab Yahudi-Kristian, Koka dan Vikoka 
dalam kitab Hindu?" 

"KLAMATH!" jerk Tomorbatar. 

Salah seorang makhluk aneh mengacu silinder panjangnya ke arah 
Tomorbatar. Keluar cahaya laser dari muncung silinder itu. Sebaik sahaja 
laser mengenai Tomorbatar, dia pecah berderai menjadi abu. Barulah 
manusia di situ tahu, silinder itu adalah senjata. Kenderaan bergerudi tadi 
mula bergerak ke hadapan. Makhluk-makhluk aneh itu juga berjalan ke 
hadapan. 

Manusia lari bertempiaran. Sang makhluk mula melepaskan tembakan, 
das demi das. Seorang demi seorang manusia berderai menjadi abu. 
Gansukh menarik tangan Narantuya, mereka berlari sekuat hati. 



Bumi kembali bergegar. Tanah kembali merekah. Runtuhan batu mula 
jatuh dari gunung-ganang. Pelbagai jenis kenderaan gergasi keluar dari 
bawah tanah melalui lubang yang digali kenderaan bergerudi tadi. Tidak 
henti-henti. Tidak putus-putus. Berpuluh-puluh, beratus-ratus, malah 
beribu-ribu. Kenderaan-kenderaan itu bergerak ke arah yang berbeza. Dari 
setiap kenderaan, keluar beberapa orang tentera sang makhluk. Masing- 
masing melepaskan tembakan laser. Manusia mati dan binaan musnah. 
Keadaan huru-hara. 

Sang makhluk mara ke arah Rusia, China, Afghanistan dan Korea. Dalam 
tempoh 24 jam sahaja, mereka menakluk seluruh dunia. 

"Sampai bila kita akan terus begini?" Gansukh bertanya kekasihnya. Kaki 
Gansukh bergari. Kaki Narantuya pun bergari. Begitu juga kaki manusia- 
manusia lain yang ditawan oleh sang makhluk dan dijadikan hamba abdi. 

"Sampai tiba Sang Penyelamat," kata Narantuya. 

Begitulah khabar yang tersebar dari mulut ke mulut. Khabarnya, ramalan 
itu berbunyi: "Adapun Sang Penyelamat itu turunnya dari langit, 
bangkitnya ia di tanah yang enam purnama siangnya dan enam purnama 
malamnya, dan ia membawa panji-panji." 

ooo 

MALAYSIA, 2007 MASEHI 

Alif memecut laju. Di belakang motosikalnya, motosikal Baha 
menghimpit rapat. Begitulah rurin malam minggu mereka dan kawan- 
kawan. 



Di satu simpang, Baha berjaya memintas Alif. Malangnya, datang satu lori 
kontena dari sisi kiri Baha. Lori itu melanggar motosikal Baha. Baha 
digilis lori. Kepalanya pecah, biji matanya terkeluar, perutnya terburai, 
kakinya patah. 

Alif menyaksikan secara live kawan baiknya itu mati di depan mata. Sejak 
itu dia insaf. Dia ridak merempit lagi. Alif, dan rakan-rakan mat 
rempitnya yang insaf, kemudiannya menyertai Putera UMNO. 

Mereka kemudian dibawa menjalani latihan payung terjun di Rusia. 
Setelah tamat latihan, Alif dilantik menjadi ketua pasukan payung terjun. 

Mereka terjun beramai-ramai di Kutub Utara, dengan Alif membawa 
bendera Malaysia. Semua anggota pasukan berjaya mendarat dengan 
selamat. Kecuali Alif. 

Semasa mendarat, Alif terbolos ke dalam runtuhan ais. Dia terjerumus 
jauh ke dalam ais, dan blok-blok ais jatuh menimbusnya. Alif 
terperangkap dalam suhu hampir -200 °C. 

Operasi mencari dan menyelamat dijalankan. Namun, jasad Alif gagal 
ditemui. Esoknya, terpampang di dada akhbar: 

PM Sifatkan Alif Wita Negara 

PUTRAJAYA: Alif Firdaus, 23, yang terkorban dalam nahas payung 
terjun Kutub Utara, disifatkan Perdana Menteri sebagai wira negara. 

ooo 



CHINA, 1007 MASEHI 



Zaman Dinasti Sung. China diperintah oleh Maharaja Zhao yang 
karismatik. Namun di sebalik karismanya, Maharaja Zhao memiliki 
tabiat rahsia yang pelik. Dia suka menoda panda. Suatu hari panda 
nodaannya melahirkan sepasang kembar, jantan dan betina. Fizikal 
mereka seperd manusia, tetapi diselimuti bulu hitam dan putih seperti 
panda. 

Kerana takut rahsianya terbongkar, dan seterusnya tercatat dalam sejarah 
China sebagai 'Maharaja Penoda Panda', Maharaja Zhao membuang 
kedua-dua bayi manusia-panda itu ke dalam perigi buta di belakang 
istananya. Perigi buta itu adalah perigi yang paling dalam di China. 

Maharaja Zhao kemudiannya mengarahkan pembinaan satu tembok yang 
besar mengelilingi istananya. Laluan tembok itu menutup lubang perigi 
buta. Dan sekali gus menutup rahsia gelapnya. 

Maharaja Zhao lega. 

ooo 

BAWAH TANAH 

Seperti Adam dan Hawa yang dibuang dari langit ke bumi, begitulah 
nasibnya dua makhluk manusia-panda yang dibuang dari atas tanah ke 
bawah tanah itu. 

Mereka hidup dengan zat galian dan air bawah tanah. Mereka membiak di 
dalam tanah, menjadi kaum Manda. Kaum Manda menggali tanah 
meluaskan wilayah mereka. Dengan batu dan logam di bawah tanah, 
mereka membina tamadun sendiri. 



Bangunan didirikan. Kenderaan dan senjata dicipta. Semakin lama mereka 
semakin maju. Jumlah mereka juga semakin lama semakin ramai. 

Tatkala kaum manusia mencipta roket dan melancarkan misi ke angkasa 
lepas, kaum Manda pula mencipta kenderaan bergerudi bagi melancarkan 
misi ke atas tanah. 

Selepas 2000 tahun, akhirnya misi mereka berjaya. Pada tahun 3007 
masehi, mereka berjaya keluar dari tanah. Mereka muncul di Mongolia 
sewaktu Pesta Nadam diraikan. 

Dari Mongolia, mereka bergerak ke seluruh pelusuk dunia. Mereka cuba 
diperangi manusia, namun gagal. Nampaknya Perjanjian Pengharaman 
Senjata Api & Kenderaan Perang yang ditandatangani oleh negara-negara 
dunia pada tahun 2525 masehi telah memakan did. 

Perjanjian itu, yang ditandatangani selepas Perang Dunia Ketiga, pada 
asalnya berniat untuk keamanan manusia sejagat. Semua senjata api dan 
kenderaan perang diharamkan. Tanpa senjata api dan kenderaan perang, 
sangka manusia, dunia akan lebih aman. Namun, apabila manusia 
diserang kaum Manda dengan senjata dan kenderaan perang yang 
canggih, manusia tidak dapat mempertahankan did. 

Dalam kitab suci kaum Manda, ada tercatat kisah bagaimana nenek 
moyang mereka dari kaum manusia telah mencampak mereka ke dalam 
tanah. Maka, itulah sebabnya mereka menyerang manusia, bagi menuntut 
bela atas dosa silam nenek moyang manusia. 



ooo 



RUSIA,3051 MASEHI 



44 tahun selepas manusia dijajah Manda. Ozon semakin menipis. Suhu 
bumi semakin meningkat. Ais di kutub semakin mencair. Tubuh Alif 
bebas dari pembekuan. 

Seperti yang tercatat dalam teori cryonics preservation, tubuh manusia yang 
dibekukan pada suhu yang sangat rendah boleh dihidupkan pada masa 
depan, apabila ia dicairkan. 

Itulah yang berlaku pada Alif. Dia bangun dan berjalan terpinga-pinga 
membawa bendera Malaysia. Alif tiba di kawasan berpenduduk. Dia 
dilihat sekumpulan manusia yang bergari di kaki. Mereka mengerumuni 
Alif. 

"Siapa kamu?" soal seorang penduduk dalam bahasa Rusia. 

Alif, yang pernah belajar bahasa Rusia sewaktu menjalani latihan payung 
terjun suatu ketika dahulu, mula bercerita. Bagaimana dia terjun dari 
langit, jatuh dalam runtuhan ais di Kutub Utara, lalu bangun dan berjalan 
ke sini. 

Seorang lelaki tua datang menghampiri. Gansukh namanya. Usianya 70 
tahun. Dia berasal dari Mongolia, namun dipindahkan ke Rusia oleh 
pihak berkuasa Manda untuk menjadi buruh paksa di sebuah lombong. 

"Turun dari langit?" Gansukh menggaru-garu dagu, membuat tafsiran. 
"Bangkit di kutub utara. . . dia membawa bendera. . . hmm. . ." 

Kutub Utara dan Kutub Selatan, sebagaimana yang kita sedia maklum, 
mengalami enam bulan siang dan enam bulan malam. 



Selepas 44 tahun menunggu, nampaknya Alif menepati ramalan keramat: 
"Adapun Sang Penyelamat itu turunnya dari langit, bangkitnya ia di tanah 
yang enam purnama siangnya dan enam purnama malamnya, dan ia 
membawa panji-panji." 

"Sang Penyelamat sudah tiba! Sang Penyelamat sudah tiba!" jerit lelaki tua 
bernama Gansukh itu. 

Suasana menjadi kecoh. Manusia bersorak-sorai gembira. Sorakan mereka 
menarik perhatian pihak berkuasa Manda. Sekumpulan Manda lengkap 
bersenjata datang menghampiri. 

Melihat kelibat kumpulan Manda itu, manusia-manusia yang 
mengerumuni Alif mula berdiri di belakang Alif. 

Seorang penguatkuasa Manda datang berdepan dengan Alif. 

"Akum macam ripat ada itah kan tarognem uka!" kata Manda itu dalam 
bahasa yang tidak Alif fahami. 

"Ha?" kata Alif. 

Manda tadi menghunus senjatanya ke arah Alif. Alif ditembak dengan 
laser, lalu pecah berderai menjadi abu! 

Melihat itu, manusia-manusia tadi pun kembali ke lombong, bekerja 
seperti biasa. 



TAMAT 



Takluk Jagat: Fantasi Melayu 

Oleh MAT JAN 



Kalau orang tanya saya, "Mana novel fantasi Melayu?" 

Saya akan tunjukkan dia siri Takluk Jagat Bukan kerana ia novel fantasi 
dalam bahasa Melayu, tetapi kerana ia novel fantasi yang menyerapkan 
elemen-elemen dalam mitologi Melayu. 




Novel-novel fantasi barat memasukkan elemen mitologi barat. Kita ambil 
Lord of the Rings (LOTR) sebagai contoh. Nama kaum Elves, Dwarves dan 
Ores bukannya dicipta oleh Tolkien. Mereka adalah makhluk-makhluk 
yang sedia ada dalam mitologi Eropah. 



<3> 



Biasanya novel fantasi, walaupun dalam bahasa Melayu, masih terikut 
acuan novel fantasi barat. Masih dibancuh dan diadun dengan makhluk, 
senjata dan magik dari mitologi barat. 

Ini berbeza dengan Takluk Jagat, di mana makhluk-makhluk dalam 
mitologi Melayu yang ditonjolkan. Tanah Ini (semesta Takluk Jagat, 
seperti Middle-earth dalam LOTR) didiami oleh tiga kaum utama: 
Manusia, Bunian dan Sigorong. Bunian, sebagaimana yang kita tahu, 
adalah kaum yang tinggal di dimensi lain di dalam hutan, orang-orangnya 
cantik dan kacak, serta tinggal di istana. Walaupun wujud dalam mitologi 
Melayu, ciri-ciri Bunian ini, sedikit sebanyak sama dengan karakteristik 
kaum Elves dalam mitologi Barat. Segala mitos berkaitan Bunian, seperti 
kerjanya menyesatkan orang di hutan, dan menggunakan burung sebagai 
pemantau, dimuatkan dalam novel ini. Manakala Sigorong, dalam Takluk 
Jagat, adalah makhluk hitam (bukan sekadar warna, malah sifatnya) yang 
masuk ke dalam tubuh manusia yang mengamalkan ilmu pendamping. 
Apabila seekor Sigorong bergabung dengan seorang manusia, kekuatannya 
menjadi berkali-kali ganda lebih kuat daripada manusia biasa. 

Selain makhluk-makhluk mitos, elemen biasa dalam novel fantasi adalah 
elemen senjata dan magik (sword & sorcery). Jika LOTR menampilkan 
senjata-senjata barat seperti pedang dan panah, Takluk Jagat pula 
menonjolkan senjata-senjata Melayu seperti keris dan lembing. Judul siri 
ini sendiri adalah nama sebilah keris sakti yang menjadi buruan pelbagai 
pihak. Dan sekiranya LOTR menonjolkan magik ala-barat oleh wizard 
seperti Gandalf dan Saruman, Takluk Jagat pula mengetengahkan magik- 
magik Melayu seperti ilmu pendamping, dan jurus-jurus ilmu batin. 

Bagi membolehkan jurus-jurus ilmu batin itu berfungsi, pengamalnya 
perlu membaca mantera tertentu. Dalam Takluk Jagat, mantera-mantera 



ini ditulis dalam bentuk pantun enam kerat, yang menambahkan 
keindahan novel fantasi Melayu ini. 

Takluk Jagat diterbitkan dalam dua buku: Bisikan Ariasha dan Amukan 
Indera Bwni. 

Kisahnya berkisar di Tanah Ini. Ia meliputi wilayah Dasyuria, Sedinggi, 
dan Dakawa yang didiami Manusia, serta wilayah Dilasri dan Kaswana 
yang didiami Bunian. Sigorong pula datang dari wilayah Sugalimba. Buku 
1 (Bisikan Ariasha) lebih kepada personal quest sang hero memburu 
pembunuh datuk, yang turut mencuri keris pusakanya. Dalam 
kembaranya, dia berjumpa Zilastra, dan puteri Bunian (Ariasha) yang 
turut menyertai misinya. Buku 2 (Amukan Indera Bumi) pula tentang 
peperangan terbesar di Tanah Ini antara angkatan Dasyuria dan Sedinggi 
yang dibantu tentera Bunian, menentang angkatan Dakawa yang dibantu 
bala tentera Sigorong. Kedua-dua buku mengandungi peta Tanah Ini bagi 
memudahkan pembaca membayangkan laluan kembara watak-wataknya. 

Novel ini banyak twist dan sub-plot. Sepanjang kembara heronya, satu 
demi satu watak baru diperkenalkan, dan di hujung cerita, pembaca pasti 
terkesima dengan love-hate relationship antara watak- watak itu! 

Kewujudan siri Takluk Jaga t diharap dapat mengisi lompang novel fantasi 
bahasa Melayu yang kosong selepas siri Saga Artakusiad oleh Ahmad Patria 
Abdullah yang pernah menjadi kegilaan pembaca suatu ketika dahulu 
(malah, sehingga hari ini masih ada kelab peminatnya!) . 




Seperti Saga Artakusiad, saya percaya, siri Takluk Jagat ini berpotensi 
menjadi novel fantasi kegilaan pembaca dan diingati sepuluh tahun lagi. 



